Cyfarfod â'r Dysgwr: Taith Rachele i ddod yn Weithiwr Cymdeithasol - Coleg Gwent
Enw: Rachele Amana
Cwrs: ESOL (Saesneg ar gyfer Siaradwyr Ieithoedd Eraill) a Mynediad i Nyrsio
A hithau o Gamerŵn ac yn siarad Ffrangeg, roedd Rachele eisiau dysgu siarad Saesneg i allu cyfathrebu a rhyngweithio â phobl eraill yn y gymuned. Felly, penderfynodd astudio ESOL yng Ngholeg Gwent, a pharatôdd hyn hi am addysg bellach tra roedd hi'n datblygu gwybodaeth a dealltwriaeth mewn pynciau fel ysgrifennu traethodau. Rhoddodd hyn fodd i Rachele fynd yn ei blaen i gwblhau cwrs Mynediad i Nyrsio Addysg Bellach. Mae hi bellach yn Weithiwr Cymdeithasol cymwys ac yn rhoi rhywbeth yn ôl i'w chymuned leol.
"Roeddwn i'n Geisiwr Lloches ar yr adeg y cyflwynais gais i Goleg Gwent, felly ychydig iawn a wyddwn am yr hyn oedd ar gael yn y gymuned a'r ardaloedd cyfagos. Felly, cefais gyngor a chymorth gan bobl eraill i ddewis coleg addas ar fy rhan. Er hynny, byddwn i'n dweud eu bod nhw wedi gwneud y dewis perffaith i mi oherwydd bu fy athrawon, a phawb o fy nghwmpas, yn gefn i mi gyflawni fy neilliannau personol a chyrraedd fy nod".
Beth oeddech chi'n hoffi fwyaf am eich cwrs?
Yn fyfyrwraig ESOL, roeddwn i'n mwynhau darllen, ysgrifennu, siarad a gwrando. Roeddwn i hefyd yn rhyfeddu at y gwahaniaethau diwylliannol rhwng Camerŵn, Cymru, a Phrydain gyfan, a'r pwyslais ar amryfaliaeth a pharch pobl fel unigolion yng Ngholeg Gwent. Roedd fy athrawon ESOL i gyd mor gadarnhaol, goddefgar ac amyneddgar, a gwnaethant i mi deimlo'n gartrefol.
Yna, tra roeddwn i'n gwneud fy nghwrs Mynediad i Nyrsio AU, dysgais am bethau difyr fel dylunio eich babi eich hun – proses ddrud y mae rhai enwogion yn ei gwneud. Dysgais hefyd am effeithiau negyddol rhai meddyginiaethau sydd ar gael i'w prynu ar y we. Mwynheais y rhan fwyaf o'r modiwlau ac ysgrifennu fy nhraethawd hir.
Er bod y cwrs Mynediad i Nyrsio yn anodd, roedd yn bosibl oherwydd roedd yr athrawon yn hynod gefnogol a bu'n sylfaen dda i mi astudio ar lefel gradd."
Beth yw'r peth gorau am astudio yng Ngholeg Gwent?
"Roedd fy mywyd cymdeithasol yn wych! Fe wnes i ffrindiau da ac rydw i'n dal mewn cysylltiad â rhai o fy athrawon a fu'n ddylanwadol yn fy mywyd drwy roi cyngor a chymorth i mi. Bydd y diwrnod y cefais ddillad hyfryd gan un o fy athrawon yn aros efo fi am byth – sôn am deimladwy. Rydw i wedi cadw rhai ohonynt i gofio. Mae hyn yn atgyfnerthu'r ffaith bod Coleg Gwent yn rhoi gwerth ar addysg, ond hefyd ar ddatblygu cyfeillgarwch a chael pobl ofalgar o'ch cwmpas.
Roedd amrywiaeth o lyfrau hefyd ar gael yn y llyfrgell ac roedd rhai llyfrau ar gael ar ffurf E-lyfrau. Ni fu'n rhaid i mi brynu'r un llyfr yn ystod fy amser yn y Coleg oherwydd roedd digonedd yn y llyfrgell i fodloni anghenion myfyrwyr. Cefais gymorth hefyd fel cael staff y llyfrgell i brawf-ddarllen, ac roedd cwrs ychwanegol ar gael i wella fy Saesneg o'r enw Learn Direct."
A oeddech chi'n wynebu unrhyw her cyn mynd i Goleg Gwent? Os felly, sut wnaeth y coleg eich helpu chi?
"Fel y soniais ynghynt, bod yn geisiwr lloches oedd angen gallu siarad Saesneg oedd fy her fwyaf. Rydw i'n cofio un o fy athrawon ESOL yn dweud wrthyf 'os wyt ti am wella dy Saesneg, rhaid i ti wneud ffrindiau efo pobl eraill yn y gymuned.'
Fe wnes i wirioneddol fwynhau fy hun yn ystod yr holl flynyddoedd hynny yng Ngholeg Gwent oherwydd cefais gymorth ymarferol ac emosiynol gan fy holl athrawon. Gwerthfawrogais y cymorth emosiynol yn fawr gan mai dyma oedd ei angen fwyaf arna' i oherwydd fy sefyllfa a fy amgylchiadau ar y pryd. Daliais ati oherwydd y cymorth ymarferol ac emosiynol a gefais a wnaeth i mi deimlo fy mod o bwys a'm hannog i weithio'n galetach. Cefais Wobr Gwydnwch Eunice Taylor hyd yn oed!"
Beth ydych chi'n ei wneud nawr a beth yw eich nodau hirdymor o ran gyrfa?
"Cwblhau Gradd Meistr mewn Gwaith Cymdeithasol oedd fy nghamp fwyaf hyd yma. Cwblheais radd BSc mewn Iechyd a Gofal Cymdeithasol hefyd.
Rydw i bellach yn Weithiwr Cymdeithasol Newydd Gymhwyso yn gweithio i Gyngor Bwrdeistref Sirol Blaenau Gwent gyda blwyddyn yn y swydd. Gyda'r Gwasanaethau Oedolion ydw i ar hyn o bryd. Er hynny, cefais swydd yn ddiweddar gyda'r Gwasanaethau Plant a byddaf yn gweithio i Gyngor Bwrdeistref Sirol Casnewydd."
Pa gyngor fyddech chi'n ei roi i fyfyrwyr eraill sy'n meddwl astudio yng Ngholeg Gwent?
"Os ydw i wedi llwyddo i gyflawni fy neilliannau personol, mae hyn yn golygu y gall unrhyw fyfyriwr wneud yr un fath oherwydd mae cymorth ar gael i unrhyw un sydd yn dangos diddordeb mewn astudio. Mae athrawon a holl aelodau staff Coleg Gwent wedi cyfrannu'n aruthrol at fy llwyddiant, ac wedi fy helpu i oresgyn helbulon a bod y ferch yr oeddwn i eisiau bod."
Llwyddodd Rachele i gyrraedd ei nod i wella'i sgiliau Saesneg drwy ein cwrs ESOL, a mynd ymlaen i gwrs Mynediad i Nyrsio a gwneud ffrindiau am oes tra roedd hi wrthi. Gyda'r cymorth iawn, mae hi'n dangos i ni fod unrhyw beth yn bosibl. Gallech chi wneud yr un fath â hi drwy gyflwyno cais heddiw i ddechrau ar eich taith efo Coleg Gwent.